– Norske anmeldere mangler politisk instinkt, skriver journalist og forfatter Bjørn Gabrielsen i Dagsavisen i dag.

Gabrielsen beskriver norsk presses dekning av Vikernes' musikk for «ukritisk og et intellektuelt svik».

Vikernes var en sentral skikkelse i det norske blackmetal-miljøet tidlig på 90-tallet, kjent under navnet «Greven» etter artistnavnet «Count Grishnackh». I dag opererer Vikernes under artistnavnet «Burzum».

Hør debatten i ettermiddagens Kulturnytt på NRK P2 her.

Må se på konteksten

Allerede for to år siden kritiserte Gabrielsen dekningen av Vikernes' plate «Belus» i en kronikk i Dagens Næringsliv.

Gabrielsen skrev den gangen blant annet at «å utelukkende konsentrere seg om lydbilde og musikalske referanserammer når man omtaler en ny utgivelse av Vikernes er et intellektuelt svik».

Les også: Vikernes er en stor ideologi i Øst-Europa

– En anmelders oppgave er blant annet å se musikkens kontekst. Hvis man har fulgt Vikernes vil man se at han har forandret seg – musikken i albumet Belus fra 2010 kjennetegnes av en forestilling om det indoeuropeiske og det germanske, sier Gabrielsen.

– Varg Vikernes' siste blogg preges av tekster om nazisme, fascisme og er veldig direkte og konsekvent. Det må faglig kunnskap om høyreekstremisme til for å anmelde Vikernes' musikk, sier Gabrielsen.

VG endrer praksis

VG var blant mediene som anmeldte plata Belus i 2010, men musikkansvarlig i VG, Stein Østbø, sier til NRK at han er usikker på om det er verdt å bruke mer spalteplass på musikken til Vikernes.

– Vikernes var et sentralt navn i black metall i første runde, men så lenge han blander ideologien inn i musikken gir det en vond følelse i magen, sier Østbø.

Østbø forteller at Vikernes har mistet relevans mye på grunn av sine nazistiske og fascistiske meninger. Black metal har utviklet seg mye de siste årene, men Vikernes har ikke fulgt den utviklingen, sier Østbø.

Han forteller at mange i det ekstreme metal-miljøet tar sterkt avstand han.

Les også: Kona til Vikernes er satt fri

– Jeg mener at man må ta en ekstra runde med seg selv når det kommer en ny Burzum-plate, sier Østbø.

Hans manglende relevans i dag, pluss det som har kommet fram de siste dagene, gjør nok at han ikke blir anmeldt av oss neste gang, mener Stein Østbø i VG.

– Vil ikke sile av ideologiske årsaker

Klassekampens kulturredaktør, Haakon Flemmen, stiller seg noe annerledes enn VG.

– Klassekampen kommer til å anmelde neste plata til Burzum, men med et mer kritisk blikk på hva han står for ideologis sett, sier Flemmen.

Flemmen synes Gabrielsen har noen viktige poeng, men synes ikke at man skal overse musikken selv om Vikernes er ideologisk suspekt.

– Jeg får også en dårlig magefølelse, men synes ikke vi kan svarteliste plater av ideologiske årsaker, sier Flemmen.